戲贈陳季張
作者：黄庭堅
朝代：宋

paragraphs: 氣清語不凡，郭與陳季優。
季子有美質，明月懸高秋。
詞談貫百家，炙轂出膏油。
放聲寄大塊，肆情無去留。
方圓付自爾，規矩爲瘡疣。
當其說荒唐，衆口莫能咻。
書案鼠篆塵，銜蔬滿床頭。
居不省家舍，那問犬馬牛。
吾嘗觀聖人，與世爲獻酬。
道通衆人行，智欲萬物周。
微言觀季子，頗亦有意不。
季子捧腹笑，吾豈搢紳囚。
我將乘扶摇，南與大鵬遊。
相羊九萬里，厭則下滄洲。
黄子失所答，如耕不能耰。
井蛙延海鼈，樂事擅一邱。
束牲盟伯夷，固自取揶揄。
無心以觸物，愛子如虛舟。
維楫苟不存，傾覆當誰尤。
尚思濟來者，非但自爲謀。